钦定古今图书集成/明伦汇编/官常典/第735卷 > 伯颜子中 段武 定定 杨惠 僧住 冯
## 钦定古今图书集成/明伦汇编/官常典/第735卷 > 伯颜子中 段武 定定 杨惠 僧住 冯

浩　石抹、宜孙　钑纳锡彰　、王可　、阿失不花　、朱春　、普颜帖木儿　，张翱　帖木儿不花　，元秃蛮　、董丑　、赵世杰　，把匝剌瓦尔密　、驴儿　达的。

按《明外史陈友定传》：“子中，其先西域人，后仕江西，因
家焉。子中，明春秋，五举有司不第，行省辟授东湖书
院山长，迁建昌教授。子中虽儒生，慷慨喜谈兵。江西
盗起，授分省都事，使守赣州。而陈友谅兵已破赣，子
中仓卒募吏民，与斗城下不胜，脱身间道走闽。陈友
定素知之，辟授行省员外郎，出奇计，以友定兵复建”
昌，浮海如元都献捷。累迁吏部侍郎，持节发广东何
真兵救闽，至则廖将军永忠已降。何真子中跳坠马，
折一足致军前。永忠欲胁降之，终不屈，义而舍之。乃
变姓名，冠黄冠，游行江湖间。太祖求之不得，簿录其
妻子子中，竟不出。尝赍鸩自随，有急则死之。久之，事
寖解，乃还故里。洪武十二年诏令郡县举元遗民，将
官之不应者论重辟。布政使沈立本密言子中于朝，
诏以币聘。使者至，子中太息曰：“死晚矣。”为歌七章，哭
其祖父师友，饮鸩而死。当元亡时，守土臣仗节死者
甚众。明兵克镇江，守将段武、平章定定战死。克婺州，
浙东廉访使杨惠、婺州达鲁花赤僧住战死。克衢州，
总管冯浩赴水死。石抹宜孙守处州，其母与弟厚孙
先为明兵所获，令以书招之，不听。比克处州，宜孙战
败，走建宁，收集士卒，欲复处州。攻庆元，为耿再成所
败。还走建宁，半道遇乡兵，被杀。部将李彦文葬之龙
泉。太祖嘉其忠，遣使致祭，复其处州生祠。其后大军
北伐，克真定路。达鲁花赤钑纳锡彰闻王师取元都，
朝服登城西崖，北面再拜，投崖死。克奉元，郎中王可
仰药死，检校阿失不花自经死。三原县尹朱春谓其
妻曰：“吾当死以报国。”妻曰：“君能尽忠，妾岂不能尽节？”
亦俱投缳死。克梧州，吏部尚书普颜帖木儿战死，张
翱赴水死。克靖江，廉访司，佥事帖木儿不花，元帅元
秃蛮、万户董丑汉、府判赵世杰皆自杀。克云南，梁王
把匝剌瓦尔密驱妻子沉滇池，与其右丞驴儿、左丞
达的俱自缢死。